เริ่มแล้ว สีสันงานลอยกระทงแม่สะเรียง จัดเต็มจุดเช็คอินแสงสียามค่ำคืน
ค่ำคืนที่ผ่านมาเริ่มมีประชาชนทยอยเดินทางไปถ่ายภาพ บริเวณลานกิจกรรมท่าน้ำวัดสุพรรณรังษี (จองคำ) อำเภอแม่สะเรียง จังหวัดแม่ฮ่องสอน ซึ่งเป็นพื้นที่จัดงานลอยกระทงในรูปแบบชีวิตวิถีใหม่ ภายใต้มาตรการป้องกันการแพร่ระบาดของโรคติดเชื้อไวรัสโคโรนา 2019 (COVID-19) ของเทศบาลตำบลแม่สะเรียง โดยจะมีกำหนดจัดงานในวันที่ 19 พ.ย. 64นายมนตรี บำรุงกิจ นายกเทศมนตรีตำบลแม่สะเรียง เชิญชวนประชาชนร่วมลอยกระทงตามประเพณี สืบสานประเพณีอันเก่าแก่ของไทยควบคู่ไปกับความปลอดภัยห่างไกลจากโควิด-19 ซึ่งจัดงานภายใต้มาตรการป้องกันอย่างเคร่งครัดและไม่ได้จัดใหญ่เหมือนทุกปีที่ผ่านมา เนื่องจากมีข้อจำกัดเพื่อความปลอดภัยของประชาชน ทั้งการงดจัดกิจกรรม การแสดงแสงเสียง งานมหรสพ งดการจำหน่ายอาหารภายในบริเวณงาน กำหนดจำนวนคนเข้าร่วมงาน เพื่อลดความแออัดของพื้นที่ กรณีการทำกระทงจำหน่าย อนุญาตให้จำหน่ายได้ แต่ต้องเว้นระยะห่างของบูท ร้านค้า โต๊ะ ที่นั่ง อย่างน้อย 1 เมตร เน้นการใช้วัสดุจากธรรมชาติ อย่างไรก็ตาม ผู้จัดงานโดยความร่วมมือของเทศบาลตำบลแม่สะเรียงและวัดศรีบุญเรือง ได้จัดจุดเช็คอิน ถ่ายภาพไว้สำหรับประชาชนและนักท่องเที่ยว มีทั้งกระทงใหญ่กลางน้ำ ซุ้มสิงห์คู่ แสงสีจากเส้นไฟพันดวงและอีกมากมาย เน้นย้ำผู้ร่วมงานต้องสวมหน้ากากอนามัย รักษาระยะห่างและเน้นมาตรการป้องกันการแพร่ระบาดโรคโควิด -19  อย่างเคร่งครัดส่วนมาตรการความปลอดภัย จะจำกัดประตูเข้างานช่องทางเดียว ผ่านจุดคัดกรองทุกคนก่อนเข้างาน มีจุดล้างมือและเจลแอลกอฮอล์บริการ จัดเจ้าหน้าที่ป้องกันและบรรเทาสาธารณภัย ร่วมกับเจ้าหน้าที่ตำรวจสถานีตำรวจภูธรแม่สะเรียง ดูแลรักษาความปลอดภัย  อำนวยความสะดวกด้านการจราจร การป้องกันมิจฉาชีพและเหตุอาชญากรรม ตลอดจนการห้ามจุดพลุ ประทัด โคมลอย ห้ามพกพาอาวุธในที่สาธารณะ พร้อมกับเฝ้าระวังและกวดขันกลุ่มวัยรุ่นไม่ให้มีการจัดแข่งขันรถจักรยานยนต์กระทบต่อประชาชน